El Parc Natural de l'Alt Pirineu ha iniciat la campanya 'Del Parc al plat', per oferir cistelles amb productes locals a preus especials i fer front a la davallada de vendes que pateix aquest sector derivada de l'emergència sanitària del coronavirus. La iniciativa vol donar oxigen al sector agroalimentari, que ha vist disminuir notablement els seus ingressos amb el tancament de bars, restaurants, i mercats. 'Del Parc al plat' ofereix 7 cistelles diferents, 2 de les quals vegetarianes. Els enviaments es faran a tot Catalunya. La iniciativa permet posar directament a disposició del públic diferents cistelles amb productes del parc, com ara carn, formatge, vi, cervesa, infusions, pastes, i embotits. A més, la campanya promou la compra directa o a través de les carnisseries locals de carn, moltes de les quals procedents de races de bestiar protegides de la ramaderia local que ajuda a conservar el paisatge agroramader del parc i la biodiversitat dels prats de dall i pastures. El logotip de la campanya inclou la imatge d'un ganxo de pastor, element molt identificador d'aquesta figura i de la ramaderia ovina i caprina que des del neolític exerceix la seva activitat al voltant del Parc Natural de l'Alt Pirineu proveint de llet, formatges, carn i llana als seus habitants. Mentre duri la situació d'emergència sanitària, el sector agroramader implicat en la iniciativa s'ha compromès a oferir els seus productes a preus especials, entenent que moltes persones consumidores viuen també una situació complexa d'incertesa econòmica. Per això, fan una crida a solidaritzar-se mutualment, buscant nous formats de comercialització a preus reduïts i demanat que es prioritzi, en la mesura del possible, l'adquisició de productes de proximitat. A banda de les diferents cistelles tancades de productes del Parc, el web inclou un llistat dels productors agroalimentaris del parc, amb els seus contactes, i informació de la possibilitat de fer comandes on-line a nivell individual o en grup, com és el cas de l'associació de productors Menja't l'Alt Urgell que s'han unit per fer venda conjunta dels seus productes. La web també inclou material divulgatiu, com un fulletó dels productes del Parc, un pòster sobre les races locals de bestiar, amb explicació de les diferents peces de carn que es poden obtenir i receptes de cuina. També un pòster divulgatiu i un fulletó del projecte POCTEFA GREEN sobre el paper de la ramaderia de muntanya en la conservació del paisatge i la biodiversitat. Tanmateix, la iniciativa no es vol quedar aquí, i un cop la situació es normalitzi, el Parc Natural de l'Alt Pirineu, el Consell Comarcal del Pallars Sobirà i les persones productores locals confien a fer un pas endavant. Així, volen consolidar la col·laboració per continuar impulsant propostes conjuntes per promoure i facilitar el consum de proximitat, recuperant l'essència del projecte Del Tros al Plat, que perseguia també aquest objectiu i que va impulsar el Consell Comarcal ara fa uns 10 anys.

Summary: El Parc Natural de l'Alt Pirineu uneix els seus productors per oferir els seus productes durant la crisi sanitària


El cap d'Epidemiologia de l'Hospital Clínic, Antoni Trilla, no veu viable que es puguin fer milions de proves a Catalunya en sis setmanes, com planteja l'estratègia de desconfinament d'Oriol Mitjà.  "Tan de bo, però no crec que ho puguem fer", ha indicat Trilla a Catalunya Ràdio, on ha recordat que per fer una prova calen també professionals sanitaris que les facin, comuniquin resultats i donin instruccions. Ha remarcat que des d'un punt de vista teòric, el plantejament de fer sis milions de proves serològiques li sembla "fantàstic", però té "seriosos dubtes" que es pugui portar a la pràctica. D'altra banda, Trilla ha defensat aixecar restriccions per zones, en funció de la seva realitat epidemiològica. "Igual que es poden escalar les mesures de control, com amb la Conca d'Òdena, s'han de poder matisar o regular les estratègies de sortida poc a poc. Es pot fer d'una forma diferenciada, crec jo", ha indicat.  Trilla ha considerat interessant que una majoria dels enquestats per la Corporació Catalana de Mitjans Audiovisuals (CCMA) consideri precipitat aixecar el confinament total i també que els nens puguin sortir al carrer. Al seu parer, això demostra que "la gent està mentalitzada i prima el concepte de seguretat". "Em sembla una postura molt raonable per part de la societat, però també s'ha de balancejar amb els efectes negatius que pot tenir el confinament", ha afegit. Ha constatat que la ciutadania haurà d'aprendre a viure amb la "incertesa" del contagi.  "Això és molt llarg, més del que probablement tothom es pensava", ha conclòs Trilla, que de tota manera ha indicat que aquesta setmana ja estan començant a arribar a les urgències problemes que ja no tenen a veure amb el coronavirus.  Sobre els professionals sanitaris contagiats, ha reconegut que la xifra és molt alta a Espanya, tot i que ha remarcat que la majoria han tingut quadres lleus.

Summary: Trilla no veu viable que es puguin fer milions de proves a Catalunya en sis setmanes com planteja l'estratègia de Mitjà


El govern de Barcelona ha aprovat una mesura de govern que té com a objectiu incorporar la mirada de gènere a l'urbanisme de la ciutat perquè aquesta sigui més igualitària i segura. A partir d'ara s'incorporarà aquesta perspectiva a les actuacions urbanístiques i relacionades amb l'espai públic, la mobilitat i l'ecologia. Així, per exemple, s'introduiran millores perquè els carrers i les places siguin més accessibles pels cotxets i no tinguin racons foscos i aïllats. La regidora de Feminismes i LGTBI, Laura Pérez, ha argumentat que homes i dones no viuen la ciutat de la mateixa manera, i ha remarcat que aquestes últimes es mouen més a peu o amb  transport públic, sovint carregades amb carrets o cotxets, i es dirigeixen més als equipaments, com les escoles, els centres de salut i els parcs.  Pérez ha remarcat que el govern persegueix que la ciutat sigui "més justa", i això passa perquè no es prioritzin els treballs productius o només un tipus de mobilitat, sinó que també es tingui en compte la gent que cuida la gent gran, que porta el nen a l'escola o que va a mercat. "El planejament s'ha de posar a disposició de les persones que cuiden, que majoritàriament són dones", ha apuntat. A això li ha sumat aquelles mesures dirigides a disminuir la percepció d'inseguretat en algunes zones, com carrerons mal il·luminats o racons als polígons. "Però no posaria l'èmfasi d'aquesta mesura de govern en la seguretat, perquè vivim en una ciutat que està entre les més segures del món", ha afegit. El govern actuarà de forma transversal aportant aquesta perspectiva de gènere en els grans projectes, com la reforma de la Meridiana, les superilles o el Pla de Barris. Es formarà els tècnics municipals en aquest sentit per fer aquesta "canvi de xip", ha explicat la tinenta d'alcaldia d'Ecologia, Urbanisme i Mobilitat, Janet Sanz. Es realitzaran "marxes exploratòries" per avaluar i detectar on cal actuar. Per exemple, ja se n'han fet a la Colònia Santiveri, a la Zona Franca, on s'ha constatat que hi ha aspectes a millorar com la il·luminació, la visibilitat, la vegetació i l'amplada de les voreres. S'hi invertiran 1,4 MEUR.

Summary: Barcelona incorpora la mirada de gènere a l'urbanisme perquè la ciutat sigui més igualitària i segura


La persistència dels problemes tècnics a la Filmoteca de Catalunya causats per les inundacions provocades per les pluges de la setmana passada, ha obligat a traslladar la inauguració del Festival de Cinema Jueu de Barcelona al Centre de Cultura Contemporània de Barcelona (CCCB). L’estrena de la vintena edició del festival, aquest dissabte a dos quarts de vuit del vespre, tindrà lloc doncs al CCCB amb la projecció de ‘Simon et Théodore’, del jove director francès Mikael Buch. La mostra inclou enguany produccions d’Alemanya, Austràlia, Bulgària, Canadà, França, Holanda, Israel i Sudàfrica, amb personatges de la cultura jueva, thriller, aventura i comèdia. La programació es reprendrà a la seu de la Filmoteca “tan aviat com es resolguin els problemes tècnics derivats de les inundacions”, segons informa l’equipament.

Summary: La inauguració del Festival de Cinema Jueu de Barcelona 2018 es trasllada al CCCB


La Confederación de Artistas del Espectáculo (ConArte) reclama al govern espanyol que s'impliqui "amb mesures d'urgència" en la situació del sector pel fre a l'activitat cultural degut al coronavirus. En concret, demanen a l'Instituto Nacional de las Artes Escénicas y de la Música (INAEM) garanties que els espectacles ajornats es reprogramaran dins d'aquesta temporada, compensacions econòmiques per les gires interrompudes i les produccions que s'estaven assajant, i el manteniment de les subvencions compromeses. Com a entitat representada, l'Associació d'Actors i Directors Professionals de Catalunya (AADPC) secunda les peticions. A més, ja ha recomptat que 1.200 professionals deixaran de percebre 2,5MEUR per cancel·lacions i ajornaments. L'associació catalana va secundar ahir una carta de ConArte adreçada a l'INAEM amb una proposta de mesures "urgents" pels treballadors de les arts escèniques, extensiva als altres professionals dels sector (com directors, productors, tècnics, etc.). El sector demana compensacions econòmiques- assumint el Salari Mínim Mensual com a sostre-, i sense oblidar els molts treballadors que treballen en règim d'autònoms. També es demanen, per exemple, pròrrogues en els subsidis d'atur d'aquells professionals que tot just ara l'esgoten.   Una de les propostes clau és que l'Estat s'asseguri que tots els espectacles ajornats per la crisi del coronavirus efectivament es reprogramaran, i que ho faran dins d'aquesta temporada. El president de l'AADPC i de ConArte, Àlex Casanovas, fa èmfasi en els teatres públics. "Teatres amb temporada tancada i pressupostos tancats per aquests espectacles, que es comprometin a estrenar-los dins d'aquesta temporada", diu, perquè sinó el perjudici és doble: les companyies perden un any i alhora es compromet la producció d'espectacles pel curs següent.     Una altra reclamació important és que les subvencions assignades a produccions d'aquest curs, que ara es veuen afectades per l'aturada, es mantinguin. En aquest sentit, Casanovas celebra la "resposta" afirmativa que ja els ha donat l'Institut Català de les Empreses Culturals (ICEC). S'hi han compromès, "de manera admirable", valora l'actor.  Des de l'AADPC encara no es veuen capaços de quantificar del tot l'impacte econòmic que la crisi del coronavirus té en els professionals del teatre, la dansa, el circ i la docència en interpretació. Però ja han demanat a actors i directors que omplin un formulari per aprofundir-hi. L'objectiu és també "el de comunicar-ho tant a la patronal, per poder negociar acords, com a les institucions públiques per fer pressió a les administracions perquè es puguin pal·liar les pèrdues". La Unió d'Actors i Actrius de nivell estatal també ha donat a conèixer una mesura similar amb dos formularis. De moment, 1.200 professionals ja han contestat el formulari, entre artistes i docents de les arts escèniques. I la suma d'ingressos que es deixaran de percebre des d'ara i fins que es torni a la normalitat ascendeix als 2,5 milions d'euros. 1,93MEUR en concepte de cancel·lacions d'espectacles i bolos, i 628.000 euros en percepcions dels que també es dediquen a la docència en escoles d'actors, dansa i circ, detalla Casanovas. Àlex Casanovas insisteix que estan demanant "que la gent no es quedi penjada" en un sector de per sí inestable i, sovint, molt precari. L'actor i ara portaveu dels professionals de les arts escèniques admet que la situació és greu i que, potser, es va reaccionar tard, tant les administracions com el propi sector en no venir a veure la magnitud d'aquesta crisi sobrevinguda.  "A més, ara haurem de fer una altra inversió més gran: recuperar tot aquest públic, tornar-li a donar la confiança perquè torni a sortir, a anar al teatre i a consumir cultura", alerta Casanovas. L'actor espera, almenys, que tot plegat "serveixi" per fer encara més vàlida la necessitat del 2% cultural en els pressupostos, que tant reclama el sector.

Summary: Els treballadors de les arts escèniques demanen que l'Estat garanteixi la reprogramació d'espectacles aquesta temporada


La baixada de l'IVA dels espectacles en directe entrarà en vigor aquest dijous després que el Butlletí Oficial de l'Estat (BOE) hagi publicat l'aprovació dels Pressupostos Generals de l'Estat. Així, les entrades a teatres, espectacles, concerts, exposicions o corrides de toros, entre d’altres, passaran d'estar gravades de l'actual 21% al 10%. Els últims quatre anys i mig el sector ho havia convertit en una reivindicació constant. El cinema, però, un dels àmbits que més afectat es va veure per l'increment del tipus impositiu ha quedat fora d’aquesta reforma i l'impost es mantindrà al 21%.


El rei Felip VI ha acusat el govern de la Generalitat de “fracturar” la societat catalana i de protagonitzar un “inacceptable intent d’apropiació de les institucions històriques de Catalunya” des d’una “deslleialtat inadmissible als poders de l’Estat”. En un discurs televisat ha assegurat que la situació “d’extrema gravetat” a Catalunya fa necessari que els poders de l’Estat assegurin “l’ordre constitucional i el normal funcionament de les institucions, la vigència de l’Estat de dret i l’autogovern de Catalunya”. El monarca ha llançat un missatge de “tranquil·litat” als espanyols i ha refermat el seu compromís amb la “unitat i permanència d’Espanya”. En un missatge “directament dirigit a tots els espanyols”, Felip VI ha assegurat que aquests són moments “molt greus per a la nostra vida democràtica” amb la “pretensió final de a Generalitat de que sigui proclamada il·legalment la independència de Catalunya”.  En aquest marc ha acusat “determinades autoritats de Catalunya” d’estar “incomplint de manera conscient i deliberada” la Constitució i l’Estatut d’Autonomia, “que és la llei que reconeix, protegeix i empara les seves institucions autonòmiques i el seu autogovern”.  “Amb les seves decisions han vulnerat de manera sistemàtica les normes aprovades legal i legítimament demostrant una deslleialtat inadmissible als poders de l’estat”, ha dit, que és “a qui precisament aquestes autoritats representen a Catalunya”. Segons el monarca, les forces independentistes “han trencat els principis democràtics de tot estat de dret i han soscavat l’harmonia i la convivència a la pròpia societat catalana”, a la que “han arribat a dividir” i que “està fracturada i enfrontada”.  Acusa el Govern d’apropiar-se de les institucions En aquest sentit ha acusat les “autoritats” del Govern d’haver “menystingut els afectes i sentiments de solidaritat que han unit i uniran el conjunt dels espanyols” i “amb la seva conducta irresponsable poden posar en risc la estabilitat econòmica i social de Catalunya i d’Espanya”. Estan “fora de la legalitat” Segons el monarca, aquestes autoritats “s’han situat totalment al marge del dret i la democràcia” i han “pretès trencar la unitat d’Espanya i la sobirania nacional que és el dret de tots els espanyols a decidir democràticament la seva vida en comú”.  Davant aquesta “situació d’extrema gravetat”, segons el monarca, cal “el ferm compris de tots amb els interessos generals” i “és potestat de les institucions de l’Estat assegurar la vigència de l’estat de dret i l’autogovern de Catalunya basat en la constitució i l’estatut de Catalunya” El monarca ha volgut dirigir un “missatge a tots els espanyols i particularment als catalans” sobre el fet que “des de fa dècades vivim un estat democràtic” que “ofereix les vies constitucionals perquè qualsevol persona pugui defensar les seves idees dins del respecte a la llei, perquè sense aquest respecte no hi ha convivència democràtica possible”. “A l’Espanya constitucional democràtica saben be que tenen un espai de concòrdia i trobada amb els ciutadans”, ha dit. També s’ha dirigit als que senten “preocupació i inquietud amb la conducta de les autoritats autonòmiques”: “No estan sols ni ho estaran”, ha dit, i “tenen el suport i la solidaritat i garantia absoluta de l’estat de dret en la defensa de la seva llibertat”. Missatge de “tranquil·litat” als espanyols Al “conjunt dels espanyols” els ha transmès “un missatge de tranquil·litat, confiança i esperança”. “Són moments difícils però els superarem. Son moments molt complexos però sortirem endavant perquè creiem en el nostre país i ens sentim orgullosos del que som”, ha dit, i “perquè els nostres principis democràtics són forts i sòlids i estan basats en el desig de milions d’espanyols de conviure en pau i llibertat”. Segons el monarca, en el camí de “serenitat i determinació” de l’Estat “hi serà també Catalunya”. Es compromet amb la unitat d’Espanya El monarca ha volgut acabar el seu discurs destacant el “ferm compromís de la Corona amb la Constitució i la democràcia”. “La meva entrega a l’entesa i a la concòrdia dels espanyols, i el meu compromís com a rei amb la unitat i permanència d’Espanya”.

Summary: El Rei acusa el Govern de "fracturar" la societat catalana i intentar "apropiar-se" de les institucions de Catalunya


L'Entesa per Sabadell ha demanat la dimissió del portaveu del grup municipal del PSC, Josep Ayuso, després que aquest hagi estat imputat per un presumpte delicte contra l'ordenació del territori i prevaricació administrativa en la finca de Ca n'Alzina. Ayuso ha estat cridat a declarar en qualitat d'investigat el proper 6 d'abril al jutjat d'instrucció número 4 de Sabadell, juntament amb l'excap d'Urbanisme, Maite Morao. Ayuso era el regidor d'Urbanisme quan el desembre del 2013 es va aprovar inicialment el Pla Especial de Ca n'Alzina per junta de govern, que finalment no es va aprovar definitivament. La portaveu de l'Entesa, Virginia Domínguez, ha explicat a més que Ayuso "va suspendre" els dos principals expedients oberts per irregularitats a la finca, que ha recordat que no tenia ni llicència d'activitats ni per tinença d'animals. Des de l'Entesa consideren que Ayuso "no té l'autoritat política i moral per representar un grup municipal".

Summary: Entesa per Sabadell demana la dimissió d'Ayuso després de ser citat com a investigat en el cas de Ca n'Alzina


La víctima és un veí d'Olot de 41 anys ACN Sant Pere de Torelló.-El conductor d'un turisme va morir aquest dijous al vespre en un xoc frontal amb un camió a la C-37, al seu pas per Sant Pere de Torelló (Osona), segons ha informat el Servei Català de Trànsit. El sinistre es va produir quan passaven uns cinc minuts de les nou del vespre, a l'alçada del quilòmetre 160,5. La víctima és un home de 41 anys, R.V.R., veí d'Olot. Pel que fa el conductor del camió, va ser traslladat a l'Hospital de Vic en estat menys greu. Arran de la incidència, es van activar set patrulles dels Mossos d’Esquadra, quatre dotacions dels Bombers de la Generalitat i tres ambulàncies del Sistema d’Emergències Mèdiques (SEM). Quant a l'afectació viària, la circulació es va tallar en el tram de l’accident fins a les 02.15 h aproximadament. Es van fer desviaments per la BV-5224 (Torelló) i per la GIV-5273 (les Preses).

Summary: Mor el conductor d'un turisme en un xoc frontal amb un camió a Sant Pere de Torelló


El president del Gremi de Floristes de Catalunya, Joan Guillén, ha assegurat que les roses grogues han "eclipsat" la resta de roses d'altres colors aquest Sant Jordi. Guillén estima que se'n vendran pràcticament les 600.00 roses grogues que hi havia a la venda, fet que la converteix en la segona més venuda, per darrere de la vermella. El president del Gremi de Floristes de Catalunya ha afirmat a l'ACN que la xifra total de roses venudes "no deu estar lluny" dels set milions, tal com s'havia marcat el sector. Amb tot, Guillén ha destacat que la venda "està sent molt lenta" i desigual segons la zona. A més, el sector confia en què hi hagi "molta afluència a les botigues a última hora", després que els treballadors surtin de la feina. Segons el president del Gremi de Floristes de Catalunya, la xifra de vendes serà "positiva" gràcies, en part, al fet que la diada se celebri en un dia laborable. Malgrat l'increment en les vendes de roses grogues, segons Guillén, enguany s'han venut menys roses de color. Gairebé "totes han estat vermelles i grogues", que s'han situat molt per davant de la resta de colors. Les roses grogues han desbancat, així, les blanques, que tradicionalment eren les segones més venudes. El punt de venda "més important" ha estat el Mercat de Flor i Planta Ornamental, seguit de Mercabarna i altres majoristes amb cadena de distribució. Pel que fa a la procedència de les roses, el president del Gremi de Floristes de Catalunya ha afirmat que "es manté com l'any passat". Aproximadament el 80% vénen de Centreamèrica, la resta d'Holanda i només entre el 5 i el 8% de la producció és de Catalunya.  Punts de venda "excessius" Una de les demandes del Gremi de Floristes de Catalunya és que es redueixin els punts de venda de roses. A Barcelona, n'hi ha uns 4.000. Segons el sector, aquesta xifra és "excessiva" i defensen que n'hi hauria d'haver la meitat. El president del Gremi de Floristes de Catalunya ha dit que "la qualitat de les roses" que s'observen durant el dia de Sant Jordi és "molt baixa" i que la majoria "no aguantaran fins la nit". "Es veu ràpidament quan una botiga és una floristeria i hi treballen professionals", ha remarcat.   Guillén ha defensat que amb menys punts de venda les roses serien de "major qualitat". Així, ha "exigit" l'Ajuntament de Barcelona que "adeqüi" la normativa, "que és del 1994". El president del Gremi de Floristes de Catalunya ha demanat una "nova normativa" perquè la Barcelona d'avui no és la mateixa que la d'aleshores.

Summary: Els floristes confirmen que la venda de roses se situa entorn als set milions, 600.000 de les quals grogues


El candidat de Democràcia i Llibertat (DL) per Lleida, Toni Postius, i la resta de membres de la candidatura han mostrat satisfacció continguda una vegada coneguts els resultats electorals ja que tot i ser la primera força a la demarcació han acabat perdent un dels dos diputats que havien aconseguit en la passada legislatura. Per conra, l'eufòria s'ha desfermat a la seu electoral d'En Comú Podem, on Jaume Moya representarà per primera vegada aquesta formació al Congrés. A ERC l'alegria també era evident després de tornar a tenir presència lleidatana a Madrid de la mà de Xavier Eritja, mentre que al PSC els nervis s'han viscut fins a darrera hora tot i que amb un bon final pels seus interessos ja que ha entrat Mònica Lafuente, que s'estrenarà com a diputada. Cares llargues al PPC, on José Ignacio Llorens ha perdut l'escó i també desànim a C's, ja que Òscar Úceda no ha complert les expectatives. La seu de CDC de Lleida ha estat el lloc escollit per Democràcia i Llibertat per fer el seguiment del recompte electoral. No ha estat fins passades les deu de la nit que s'han deixat veure els membres de la candidatura i el partit ja que fins a darrera hora a ballat un diputat que finalment s'ha quedat el PSC. El seguiment no ha comptat amb presència de militància ni simpatitzants per la qual cosa era un grup reduït de persones les qui han acabat celebrant contingudament que DL ha aconseguit continuar sent primera força a Lleida tot i perdre un diputat. Toni Postius ha agraït a les més de 40.000 persones que els han fet ser primera força política a la demarcació en un ''context complicat i difícil''. En aquest sentit, ha recordat que les enquestes els donaven la possibilitat de no ser primera força i ha lamentat que per poc menys de 1.000 vots el PSC s'ha acabat emportant el diputat que haurien pogut aconseguir. D'altra banda, Postius s'ha mostrat satisfet de la ''majoria aclaparadora'' que ha aconseguit al Senat amb 3 senadors, fet que considera que demostra que la de Lleida és una ''demarcació fidel al partit, al procés i al president Mas''. José Ignacio Llorens (PPC): ''No són bons resultats per l'economia, el treball i la unitat d'Espanya'' El candidat del PPC per Lleida, José Ignacio Llorens, s'ha deixat veure molt poca estona entre els militants i simpatitzants del partit que s'han congregat en un restaurant de la capital del Segrià per sopar i fer el seguiment electoral. Ha aparegut tot just un quart d'hora, juntament amb els principals dirigents de la formació que amb cares llargues han reconegut la derrota electoral a la demarcació tot i els aplaudiments de suport dels militants. Llorens ha dit que ''no són uns bons resultats per l'economia, el treball i la unitat d'Espanya'' i ha assegurat que el PP ha estat als moments difícils i que els ha superat amb pitjors resultats que els d'aquesta jornada electoral. Així mateix, ha dit que ha tingut ''la sort i l'honor'' de representar el PP al Congrés 7 vegades i ha agraït a la militància el suport. Finalment, s'ha mostrat convençut que el PP tornarà a governar ''perquè ara és més necessari que mai per Espanya''. Eritja (ERC): "Estem contentíssims perquè els lleidatans ens han donat confiança per anar a Madrid a preparar la desconnexió"   El diputat d'ERC per Lleida al Congrés, Xavier Eritja, ha assegurat estar "contentíssim" després de conèixer que a Lleida han aconseguit un dels quatre diputats en joc. "Patíem per l'abstenció però ens han donat confiança i hem recuperat la força que el 27 de setembre ens va donar la gent", ha dit. Eritja ha celebrat haver recuperat el diputat que van tenir el 2004 i d'haver doblat en aquestes eleccions al Congrés els votants respecte al 2008 i el 2011. Pel que fa al fet que Democràcia i Llibertat ha guanyat a Lleida i ERC ha quedat en segon lloc, Eritja ha dit que "queda clar que hi ha una majoria independentista a Lleida i la gent ens ha donat confiança per anar a Madrid a preparar la desconnexió". El resultat global a Lleida també demostra, ha afegit, que els ciutadans volen una renovació i regeneració política a les Corts, "tal com fa dies  tenim a Catalunya".   Moya (Em Comú Podem): "No és casual que haguem obtingut aquest triomf. Fa molt que lluitem pels drets bàsics"   El diputat d'En Comú Podem per Lleida al Congrés, Jaume Moya, ha assegurat sentir una "profunda emoció i sentit de responsabilitat i de compromís", després de saber que ha aconseguit un dels quatre diputats per Lleida. "No és casual que haguem obtingut aquest triomf. Fa molt que lluitem pels drets bàsics", ha explicat. Per Moya, aquest triomf demostra que la democràcia directa participativa ha de ser el model a seguir de la nova política. El diputat d'ECP ha volgut dedicar la victòria al regidor de l'Ajuntament de Tordera per ICV-Podem Som Tordera i segon tinent d'alcalde, Carles Seijo, mort fa quatre dies al seu domicili als 48 anys per una aturada cardiorespiratòria. "Ha estat un company de lluites i vull tenir un record per a ell en aquesta jornada històrica", ha afegit. Mònica Lafuente (PSC): compromesa a defensar el món rural i agroalimentari al Congrés A la seu del PSC s'ha desfermat finalment l'eufòria després de la incertesa del recompte en confirmar-se que la formació revalidava el diputat al Congrés que tenia per Lleida, en detriment de Democràcia i Llibertat, que finalment s'ha quedat amb un sol escó. La cap de llista socialista per Lleida, Mònica Lafuente –que pren el relleu de la històrica Tere Cunillera-, s'ha mostrat "molt satisfeta" tot i reconèixer que l'escrutini ha estat "trepidant" i "molt renyit". La diputada ha remarcat la importància que "una veu socialista estigui a Madrid representant el territori de Lleida" després del 20-D i s'ha compromès a representar al Congrés "al món rural i al mon agroalimentari". També s'ha posat a la disposició del conjunt de lleidatans perquè "sàpiguen que tenen una persona a la seva plena disposició". L'alcalde de Lleida i president del PSC, Àngel Ros, ha felicitat al PP com a força vencedora dels comicis malgrat remarcar les "dificultats que tindrà per poder formar govern".  Òscar Úceda (C's): ''el resultat és un inici per arribar a explicar el nostre missatge a tothom''   Decepció i les cares llargues a l'Hotel Real de Lleida on Ciutadans ha fet el seguiment de la nit electoral amb la presència d'una vintena de militants. El cap de llista de la formació al Congrés, Óscar Uceda, ha agraït el suport dels 17.000 lleidatans que han donat suport  la formació i, malgrat no haver obtingut representació, ha qualificat de "bo" el resultat obtingut pel partit a Lleida, atenent que era el segon cop que C's es presentava a la circumscripció en unes eleccions al Congrés. Per Uceda, aquest resultat "és un inici" i ha defensat que "hem d'arribar a explicar el nostre missatge a tothom, hem de treballar en aquest sentit i així ho començarem a fer a partir de demà". El candidat, que ha felicitat la resta de formacions que han obtingut representació per Lleida, ha destacat que en clau estatal ha quedat palès que "el bipartidisme ha mort" i que "s'inicia una nova era política a Espanya".

Summary: Satisfacció continguda a DL per ser la primera força a Lleida però perdre un diputat


El president de l'ANC, Jordi Sànchez, ha fet una crida al diàleg i ha demanat al govern espanyol que accepti les propostes de mediació que, segons assegura, estan sobre la taula i arriben també de l'àmbit internacional. Sànchez ha apel·lat directament a les corts, al president espanyol i també al rei Felip VI. "El temps i les hores són importants per buscar sortides dialogades, negar el diàleg i la possibilitat de trobar espais és aprofundir en el conflicte", ha dit. "Espero que les negatives siguin modificades de manera urgent i acceptin la proposta del diàleg", ha demanat davant l'Audiència Nacional, on ha comparegut com a investigat per sedició juntament amb el president d'Òmnium, Jordi Cuixart, i el major dels Mossos, Josep Lluís Trapero.  El president de l'ANC ha fet una crida apel·lant al diàleg i a la mediació per resoldre un conflicte que, insisteix, és polític. Apunta que hi ha veus que s'han alçat demanant mediació i que hi ha propostes sobre la taula. Davant d'una multitud de periodistes, ha recordat que la Generalitat ja ha obert aquesta via i ha lamentat la negativa que ha rebut per part del govern de Mariano Rajoy.  "Demano d'una manera molt sentida i especial al govern d'Espanya, a les corts generals i al cap de l'Estat que acceptin que acceptin la mediació, les hores són importants per buscar sortides dialogades i donar un recorregut a una solució política", ha afirmat.  Segons Sànchez, no fer-ho seria assumir "irresponsablement" que només s'aposta per "la força, la coacció i les mesures extremes com les de l'1-O". "Si algú es pensa que amb les mesures repressives com les de l'1-O està més a prop de la resolució del conflicte s'equivoca, que deixin de posar en risc la convivència, que acceptin la realitat; hi ha una petició política que s'ha de resoldre pacíficament", ha valorat Sànchez.

Summary: Sànchez reclama al govern espanyol que obri la via de la mediació perquè "negar el diàleg és aprofundir en el conflicte"


El Departament de Territori i Sostenibilitat ha obert la licitació de les obres per a la millora de la carretera C-462 en el tram entre Adraén (la Vansa i Fórnols) i la cruïlla d’Ortedó (Alàs i Cerc) a l'Alt Urgell. Els treballs suposaran una inversió de 3,7 MEUR i consistiran en la renovació del ferm i la millora dels elements de drenatge i de seguretat de la carretera, en un tram de prop de 15 quilòmetres. Es preveu que les obres comencin la primavera de 2020 i tinguin una durada de 10 mesos. La C-462 pertany a la xarxa comarcal de carreteres de la Generalitat i permet connectar la Seu d'Urgell amb el Solsonès i el Berguedà. És  una carretera de muntanya, que presenta un traçat complex i sinuós. El Departament de Territori ha programat la millora integral d'aquesta via de comunicació, juntament amb un tram de la C-563, en quatre fases, tot prioritzat en el tram que ara es licita per la seva connectivitat amb la capital de l'Alt Urgell.   Els treballs que ara s'impulsen abasten el tram de la C-462 entre Adraén i la cruïlla d'Ortedó, amb l'LV-4008. Consistiran principalment en la reparació prèvia dels trams on el ferm presenti més desgast i l'estesa d'una nova capa de paviment per afavorir la comoditat i la seguretat en la conducció. Així mateix, es preveu la millora dels elements que faciliten el drenatge de la carretera; en aquest sentit, es construiran cunetes revestides de formigó, que també permetran donar un sobreample a la via.   D'altra banda, s'adequarà la senyalització i s'instal·laran noves barreres de seguretat laterals, que inclouran les proteccions per a motoristes en els trams on sigui necessari.

Summary: Territori licita les obres de millora de la C-462 entre Adraén i la cruïlla d'Ortedó per un valor de 3,7 MEUR


La incidència ha quedat resolta i es preveu que es recuperin les freqüències de pas habituals ACN Cabrera de Mar.-Una avaria en un tren ha causat retards de mitja hora aquest dimarts al matí a l'estació de Cabrera de Mar i ha obligat a traslladar de comboi els passatgers afectats mitjançant una passarel·la, segons ha informat Renfe. La incidència s'ha produït al voltant de les vuit del matí i el tren avariat era una de les dues unitats de doble composició, que ha quedat fora de l'andana. Finalment, al cap de mitja hora, el comboi ha pogut continuar la marxa i la situació s'ha normalitzat. Fins aleshores, la resta de trens només podien circular per via única entre Mataró i Vilassar de Mar i ara es preveu recuperar les freqüències de pas habituals.

Summary: Una avaria en un tren causa retards de mitja hora a l'R1


El ministre espanyol d'Afers Exteriors, Alfonso Dastis, ha assegurat aquest dilluns que al PP ja hi ha hagut "tota mena d'assumpció de responsabilitats" arran del cas Gürtel. Preguntat per si no creu que la sentència hauria d'implicar algun tipus de responsabilitat política en el si del partit, Dastis ha afegit també que "és una situació que va tenir lloc fa temps". "El que convé dir aquí és realment que qui estigui lliure de pecat tiri la primera pedra", ha reblat. Com ja va dir Rajoy divendres, el ministre espanyol ha insistit que la moció de censura és una iniciativa que no és "responsable amb la situació actual d'Espanya i d'Europa", ja que contribueix a la "inestabilitat". A la seva arribada al Consell d'Exteriors de la UE, a Brussel·les, Dastis ha lamentat en declaracions als periodistes que la moció "s'hagi posat en marxa". "És una cosa que ens podíem haver estalviat", ha conclòs. Posteriorment, i en roda de premsa després reunir-se amb els seus homòlegs europeus, Dastis ha admès que aquests s'han interessat per la moció de censura arran del cas Gürtel: "És cert que la gent em pregunta què passarà amb la moció de censura i quina és la situació".  Amb tot, també ha dit que no li genera "la més mínima preocupació".  "Han estat converses de passadís mentre fèiem temps perque s'iniciessin les sessions", ha matisat dient que ho considera un "interès de col·legues" per desijar-li "sort" i tornar-lo a veure al pròxim consell europeu d'Exteriors.  Preguntat sobre si hi ha hagut alguna novetat en relació a la situació judicial a Bèlgica o Alemanya sobre les euroordres, Dastis ha dit que "no". "Tots som conscients que el procés judicial i la cooperació estan en marxa i esperem com es resol", ha conclòs.

Summary: Dastis sobre el cas Gürtel: "Això va passar fa temps, qui estigui lliure de pecat que tiri la primera pedra"


Renfe ha reforçat la seva oferta d'estiu amb prop de quatre milions de places en els serveis Ave-Llarga Distància a Catalunya. Fins al 16 de setembre, reforçarà les destinacions més demandades, el que permetrà oferir un 5% de places addicionals en tots els serveis. En concret, les connexions amb Andalusia tindran 470.000 places i amb el nord de la península 390.00. Els serveis del Corredor Mediterrani oferiran fins a 665.000 places i la connexió amb Madrid comptarà amb 2,3 milions de seients. A més, la companyia incrementarà l'oferta a les línies de la costa de Rodalies.  Així, durant els caps de setmana i festius, la línia RG1 tindrà sis noves freqüències entre Portbou i el Maresme, augmentaran els servies a l'estació de Platja de Castelldefels i sis trens de la R1 ampliaran el recorregut entre Arenys de Mar i Calella fins al 13 de setembre.

Summary: Renfe reforça la llarga distància a l'estiu amb 4 milions de places d'Ave i incrementa l'oferta de Rodalies a la costa


L'Auditori ha cancel·lat tota l'activitat de la temporada 2019-2020 i estudia ara les "solucions adequades" per fer front als diversos escenaris que es pugui produir a partir del setembre. Així, afirmen que l'objectiu és continuar "apropant la música i la cultura a tothom" seguint les indicacions de les autoritats sanitàries, segons indiquen en un comunicat. L'equipament té "preparada" la temporada que ve, que encara no ha pogut presentar, amb un "nou projecte artístic" però asseguren que la situació actual demana "responsabilitat". Mentrestant, L'Auditori posa a disposició del públic continguts online i agraeix el "suport i la confiança que "tant necessitarà" quan passi la pandèmia "per reactivar la vida cultural del país".

Summary: L'Auditori suspèn l’activitat fins a final de temporada i estudia "solucions" per fer front als escenaris de futur


L'Hospital de Sant Pau administra un nou tractament a 28 pacients afectats de migranya des de fa sis mesos. S'ha desenvolupat a partir d'anticossos i se l'administren els propis pacients a través d'una injecció subcutàrnia a la cuixa o a l'abdomen un cop al mes. És eficaç i té bona tolerància. No cura la malaltia però millora la qualitat de vida dels pacients. Tres anticossos s'han provat en set assajos clínics amb més de 3.000 pacients. Mentre es compleixen els tràmits administratius entre la indústria farmacèutica i les autoritats públiques, el Sant Pau fa aquest tractament com a ús compassiu autoritzat per l'Agència Espanyola del Medicament. Els 28 pacients estan replicant els excel·lents resultats dels assajos clínics. El tractament habitual contra la migranya són els analgèsics, però en els casos crònics els pacients poden abusar d'aquests fàrmacs amb el perill de desenvolupar problemes de ronyó, estómac o hipertensió arterial, entre d'altres. Els tres anticossos que formen aquest tractament redueixen de forma significativa els dies de dolor, la discapacitat i l'abús d'analgèsics. Els estudis de seguiment dels pacients dels assajos clínics superen els quatre anys i mostren que l’eficàcia se sosté en el temps, sense aparició d'efectes adversos a llarg termini. Aquest nou fàrmac està a punt de ser comercialitzat a Europa. Als Estats Units ja ho està i més de 300.000 mil pacients amb migranya l'utilitzen.

Summary: Sant Pau, pioner en l'administració d'un nou tractament contra la migranya encara no comercialitzat a Europa


El Ministeri de Foment ha licitat un contracte de 21,79 MEUR per fer tasques de conservació en diverses carreteres de la demarcació de Barcelona, com l'A-2, la B-22, la B-23, la B-25, la B-30, la B-40, la ronda Litoral i la ronda de Dalt. Els contractes fan referència als serveis de comunicacions, de vigilància i d'atenció a accidents, però també al manteniment dels elements de la carretera i de les instal·lacions de subministrament d'energia, enllumenat, senyalització variable i semàfors. Les tasques també inclouen estudis d'accidentalitat i informes de seguretat vial, així com feines de conservació ordinària de les carreteres i de les cunetes.

Summary: El govern espanyol licita un contracte d'uns 21 MEUR per fer tasques de conservació en diverses carreteres de Barcelona


El ministre de l'Interior, Juan Ignacio Zoido, ha valorat els empresonaments dels líders de l'ANC, Jordi Sànchez, i d'Òmnium, Jordi Cuixart. "A Espanya ningú està pres per pensar d'una manera o altra, sinó perquè ho ha decidit l'autoritat judicial per incomplir la llei", ha declarat des del Congrés, on participa en l'entrega de condecoracions als policies espanyols destinats a la cambra baixa. El ministre afirma que la "llei és igual per a tothom i s'ha de complir, com també s'han d'acatar les decisions judicials es comparteixin o no". "La separació de poders és un pilar bàsic de la democràcia", sosté. Zoido ha assegurat que "totes les mirades estan posades en Catalunya" i ha agraït la tasca dels agents allà desplegats "per requeriment judicial". També ha insistit que el desplegament es mantindrà "fins que sigui necessari" amb l'objectiu, ha dit, "de garantir els drets i llibertats de tots els catalans".

Summary: Zoido: "A Espanya ningú està pres per pensar d'una manera o altra, sinó per incomplir la llei"


La CGT ha condemnat aquest dilluns la sentència del Tribunal Suprem con "una nova pàgina en el rearmament repressiu i punitiu de l'estat". El sindicat ha advertit que la decisió del Suprem "obre la porta a tipificar amb el delicte de sedició reunions i manifestacions incòmodes" per al govern de torn. La CGT ha dit que "això no va de persones ni d'historials d'uns i altres" sinó de "criminalització del dret de protesta i de l'organització política i social". Pel sindicat, "el sedàs aplicat en aquest nou judici polític serà el precedent sobre el que l'Estat reforçarà la seva brutalitat en processos futurs". "La deriva punitiva, sempre present, s'està accentuant i consolidant", ha afirmat l'organització.  La CGT ha recordat també els casos dels joves d'Altsasu, els "centenars de milers de multes de la llei mordassa, la violència policial, les operacions contra el moviment llibertari" o les persones que han hagut de marxar del país "per evitar revenges o muntatges policials", com a exemples d'aquest augment de la "repressió". 	 El sindicat també ha expressat la seva preocupació pel fet que "partits polítics ignoren conscientment" els CDR empresonats "per explosius que no existeixen i bombes que no han esclatat". En aquest sentit, consideren que hi ha "solidaritat de primera i de segona".  "La resposta és sempre al carrer i a l'autoorganització popular",  ha dit la CGT.

Summary: La CGT veu la sentència com "una nova pàgina en el rearmament repressiu i punitiu de l'estat"


Més de 17 hores de programació ininterrompuda a TV3 i Catalunya Ràdio, 3.000 activitats paral·leles arreu de Catalunya, més d'una vintena d'actuacions en directe i moltes sorpreses. Aquestes són algunes de les xifres d'una nova edició de 'La Marató', la 25ª, que se celebrarà el pròxim diumenge amb l'objectiu de conscienciar i recaptar fons per lluitar contra l'ictus i les lesions medul·lars i cerebrals traumàtiques. La programació començarà a les vuit del matí a Catalunya Ràdio amb Ricard Ustrell, que repeteix com a presentador, i finalitzarà passada la una de la matinada a TV3 amb Ramon Pellicer i Helena Garcia Melero de presentadors. La directora 'La Marató', Àngels Molina, ha destacat que una edició més tot el país s'ha bolcat amb 'La Marató' que en el seu 25è aniversari arriba carregada de sorpreses que" no deixaran a ningú indiferent". Al seu torn, el director de TV3, Jaume Peral, ha destacat que tot i que el 'cas Nadia' "ha qüestionat els comportaments solidaris" no hauria d'afectar un projecte tant "sòlid, rigorós i transparent" com 'La Marató'. 'La Marató' d'enguany tindrà la mateixa estructura de les últimes edicions. Així, junt amb el testimoni de persones que han patit un ictus o lesions medul·lars i cerebrals traumàtiques, que un any més "serà l'essència del programa", comptarà amb una vintena d'actuacions en directe com les dels Manolos, que es retroben després de molts anys, el trio italià Il Volo, Animal, Sole Giménez, Nek o Gossos, entre d'altres. A més, Àngels Molina, ha explicat que el programa inclourà entrevistes a càrrec de Mònica Terribas, Ariadna Oltra, Lídia Heredia, Quim Masferrer i Roger de Gràcia, i diverses sorpreses per celebrar el 25è aniversari de 'La Marató' sense que això interfereixi en el veritable objectiu del programa que serà com en les 24 edicions anteriors conscienciar i divulgar al voltant de la malaltia escollida. A més del plató de TV3 i dels diferents punts del territori on es faran les 3.000 activitats paral·leles, un altre dels llocs de referència del  programa seran les seus telefòniques on, a través de 1001 línies, es recolliran les donacions que els ciutadans facin via el telèfon de 'La Marató', el 905 11 50 50 o el 0034 933 25 81 82 si truquen des de fora de l'estat espanyol.  Aquest any les línies s'han distribuït entre la Fira de Barcelona, l'Auditori Palau de Congressos de Girona, la Universitat de Lleida i el Port de Tarragona. En la roda de premsa també hi ha assistit el director de Catalunya Ràdio, Saül Gordillo, ja que l'emissora participa activament en La Marató. Així, el programa 'El Suplement', presentat per Ricard Ustrell realitzarà una programació especial que "seguirà el batec de 'La Marató'" per tot el territoria partir de les vuit del matí. Com cada any també, un dels plats forts de 'La Marató' serà el partit de futbol de famosos que enguany es jugarà al Mini Estadi on hi jugaran, entre d'altres, Eric Abidal, Carles Puyol, Marc i Àlex Márquez, el 'Purito Rodríguez', així com actors de Merlí, La Riera. El director de TV3, Jaume Peral, també ha volgut agrair el compromís del Barça i l'Espanyol que diumenge a tres quarts de nou, és a dir, en 'prime time', s'enfrontaran en partit de lliga. Peral ha explicat que els jugadors de tots dos equips sortiran al camp amb una samarreta de 'La Marató'. El mateix que faran al matí els equips de bàsquet del Barça i La Penya que s'enfrontaran al Palau Blaugrana al migdia.  Per últim, la directora de 'La Marató a explicat que per primer cop al món es farà una realització en 360º en directe on l'espectador podrà triar entre les diverses càmeres durant el programa. A la pantalla es veurà un codi QR i només caldrà que els espectadors apuntin el seu dispositiu mòbil o tauleta sobre aquest codi per gaudir-ne. La franja d'obertura d'aquesta finestra serà des de després del 'Telenotícies Vespre' fins el final de 'La Marató' als volts de a una de la matinada.

Summary: TV3 i Catalunya Ràdio comencen el compte enrere de la 25ª edició de 'La Marató' dedicada a l'ictus i les lesions medul·lars


El líder de C's, Albert Rivera, s'ha mostrat de nou disposat a abstenir-se per facilitar –des de l'oposició- un govern a l'Estat, però ha assegurat que Ciutadans i Podem "no poden governar junts" ni acceptar propostes que vagin en la línia del dret a decidir com plantegen les plataformes "independentistes" de Podem. "La nostra posició és clara: amb una abstenció de C's es pot posar en marxa reformes i un govern de transició. Es una manera d'implicar-se des de l'oposició, però el debat és si hi ha voluntat política d'arribar a un acord", ha sentenciat, però ha advertit que una cosa és legislar junts amb Podem "i una altra veure't amb un pacte de Govern amb un partit que defensa la ruptura d'Espanya". En roda de premsa al Congres després de reunir-se durant 70 minuts amb el rei Felip VI, ha emplaçat el PSOE i PP a posar-se a "treballar" per buscar "punts en comú", i ha acusat aquestes dues formacions d'haver fet "tacticisme" fins ara. També ha insistit –després dels últims escàndols a València- que Mariano Rajoy "no pot abanderar" un govern contra la corrupció., i ha apuntat que el PP ha de decidir ara "si es vol sumar a una segona transició".  "Els 40 escons de C's estan per negociar des de demà la conformació del nou govern", ha dit Rivera, que ha apuntat que espera "comptar" amb Podem per fer lleis "concretes" al futur, però no per formar un govern.  "Una cosa és legislar i l'altra ser socis de govern o formar part d'un acord de govern, i com que Podem no defensa la Constitució espanyola i els tractats de la UE, i com que creu que l'economia espanyola s'ha d'assemblar més a Grècia que a Dinamarca o Alemanya, o com que Podem creu que hi ha d'haver un referèndum d'autodeterminació per a Catalunya, Galícia i el País Basc i que els espanyols no som iguals davant la llei, no podem governar junts", ha dit.  En aquest marc, ha emplaçat a PSOE i PP a posar-se a "treballar" en les negociacions que C's vol obrir a partir de dimecres. "Hem traslladat al rei d'Espanya que nosaltres no considerem que existeixi un buit legal a la Constitució, sinó un buit de sentit d'Estat" per part de dos partits que han preferit fer "tacticisme" que no pas buscar punts d'entesa per formar govern. Ara, ha afegit, cal "entrar en una fase de negociacions intensa i fructífera" i "treballar, treballar i treballar" per un acord. "Deixem-nos de passar full del calendari i de perdre el temps", ha dit,

Summary: Rivera ofereix de nou una abstenció de Ciutadans però insisteix que "Ciutadans i Podem no poden governar junts"


El president de la Generalitat, Carles Puigdemont, ha titllat aquest dimecres el ministre de l'Interior en funcions, Jorge Fernández Díaz, d'"antisistema", i ha apostat per "marxar el més aviat possible". "En un estat així no hi podem durar gaire més. Com deia un demòcrata madrileny impotent perquè no podia canviar les coses, 'bascos, catalans, fugiu vosaltres que podeu'", ha apuntat durant la sessió de control al Parlament. Puigdemont ha reclamat a Catalunya Sí que es Pot que faci una reflexió, perquè aconseguir el referèndum és ara més difícil després del 26-J. "Hem de prendre decisions en conseqüència, no podem deixar-ho al congelador. Vostès s'han de sentir interpel·lats per veure com es pot exercir el dret a l'autodeterminació de la manera més democràtica possible", ha apuntat.

Summary: Puigdemont titlla Fernández Díaz d'"antisistema" i aposta per "marxar el més aviat possible" d'Espanya


Un testimoni de Calella (Maresme) Josep Grima ha explicat que la nit de l'1-O mentre protestaven davant l'Hotel Vila per les càrregues policials uns agents que s'allotjaven a l'establiment els van escopir i "van orinar" sobre d'ells des del balcó. Ha assegurat que eren un grup de 50 o 60 persones "amb càntics i crits de votarem" i que els policies van reaccionar amb "actitud xulesca". Fins i tot, ha dit que un d'ells va sortir vestit de paisà i amb una porra extensible i el va colpejar, uns fets pels quals va presentar denúncia. També ha descrit que d'altres agents també van sortir de l'hotel "i van tirar per terra mossos que feien un cordó de seguretat". Ha negat que ells intentessin "entrar o assaltar" l'establiment i que "només era una concentració per repudiar" la situació.   En un primer moment, quan la lletrada Ana Bernaola estava preguntat per aquest incident, el president del tribunal, Manuel Marchena, li ha demanat que formulés una altra pregunta perquè considerava que els fets no eren objecte del procediment. Després de formular protesta, Marchena ha rectificat i ha reconegut que la pregunta era procedent. A l'escrit de la fiscalia es fa referència a aquests fets i policies que han testificat anteriorment també s'havien referit a aquest tipus "d'escraches" a policies, a preguntes de les acusacions.

Summary: Un testimoni explica al Suprem que guàrdies civils van "orinar" sobre manifestants des del balcó d'un hotel de Calella


El ple de l'Ajuntament de Barcelona ha aprovat aquest divendres una proposició d'ERC que demana la dimissió de Mercedes Vidal com a presidenta de TMB per les vagues que s'estan produint al metro cada dilluns. Han votat a favor tots els grups de l'oposició, és a dir, el Grup Demòcrata, Cs, ERC, PPC, la CUP i el regidor no adscrit. Els partits de govern s'han quedat sols defensant la feina de la també regidora de Mobilitat i han recriminat el paper contradictori dels republicans, que també governen a l'Àrea Metropolitana i alhora intenten solucionar el conflicte des de mediació de la Generalitat. "Vostè és vicepresident de l'Àrea Metropolitana, senyor Bosch, i coneix amb tot luxe de detall el que està passant", ha dit la tinenta d'alcaldia Janet Sanz al president del grup d'ERC. Després que fa uns dies l'Ajuntament ja reprovés la gestió de Mercedes Vidal, aquest cop el ple ha demanat la seva dimissió a partir d'una proposta d'ERC. El líder republicà, Alfred Bosch, ha constatat que "aquesta vaga és ja una crisi de ciutat" i ha demanat a l'alcaldessa, Ada Colau, "que s'arromangui i es posi a treballar per resoldre-la". "Si vostè no acaba amb aquesta crisi, la crisi acabarà amb vostè", ha advertit. Igualment, el regidor del Grup Demòcrata Jordi Martí ha constatat que Vidal "ja està amortitzada". S'ha referit a l'ampliació de l'equip negociador anunciat per Colau dijous i ha apuntat que la presidenta de TMB "no necessita reforços, necessita ser apartada". "El que estem és esperant que hi hagi alguna llum, algú que posi responsabilitat i saber fer, perquè vostès no en saben més, i la culpa és seva", ha etzibat. Per part de Cs, Santiago Alonso ha reclamat al govern que assumeixi el lideratge de la negociació i canviï d'interlocutors, de to i d'arguments. De fet, ha opinat que així mateix ho reconeixia Colau quan va anunciar la incorporació del gerent municipal a les negociacions, així com del coordinador de serveis de l'Àrea Metropolitana.  També la CUP, a través de María José Lecha, ha demanat a Vidal que "no intenti enfrontar usuaris i plantilla", i ha constatat que en aquesta "lluita de classes" Vidal ha triat la "burgesia". "Faci un favor a tothom i dimiteixi", ha conclòs. El PPC recorda a ERC que governa l'Àrea Metropolitana El popular Alberto Fernández Díaz ha avançat el seu vot favorable a la petició de dimissió, i ha constatat que Colau va "desautoritzar" Vidal quan va anunciar nous negociadors. Ara bé, també ha recriminat a ERC que mentre demana dimissions a l'Ajuntament, a l'Àrea Metropolitana subscriu iniciatives de suport a l'acció negociadora. En concret, s'ha referit a un text que es votarà la setmana vinent i que "constata l'esforç negociador i la voluntat d'arribar a acords de la presidència de TMB".  També ha utilitzat aquest argument el socialista Dani Mòdol, que ha apuntat que ERC és "corresponsable" de les negociacions com a membre del govern de l'Àrea Metropolitana de Barcelona. Mòdol ha defensat la gestió de Vidal i ha acusat l'oposició de "buscar el circ mediàtic en lloc d'aportar solucions per tal de treure un rèdit polític".  En la mateixa línia, la tinenta d'alcaldia d'Ecologia, Urbanisme i Mobilitat, Janet Sanz, ha acusat Bosch de presentar aquesta proposició "en clau personal", i "no per resoldre aquest greu problema que pateix la ciutadania". "Vostè és vicepresident de l'AMB i coneix amb tot luxe de detalls el que està passant. Això no serveix ni ajuda", ha recriminat Sanz.

Summary: El ple de l'Ajuntament de Barcelona demana la dimissió de Mercedes Vidal com a presidenta de TMB per les vagues de metro


L'Ajuntament de Lloret de Mar (Selva), un dels municipis amb més afluència turística de la Costa Brava, bloquejarà amb tanques de formigó els accessos de vehicles a les zones de vianants arran dels atemptats a Barcelona i Cambrils. L'alcalde, Jaume Dulsat, s'ha reunit aquest divendres amb l'equip de govern i els cossos de seguretat i han acordat activar el protocol de prevenció establert. Entre d'altres, les pilones automàtiques no s'abaixaran en diferents punts del municipi –només per a vehicles autoritzats- i es col·locaran tanques de formigó (les que es coneixen amb el nom de 'New Jersey') en llocs com la plaça de la Vila, les voreres de l'avinguda Just Marlès o els passejos Manel Bernat i Jacint Verdaguer. L'alcalde, Jaume Dulsat demana "comprensió en aquests moments tan durs en els quals la col·laboració de tots és del tot vital". La decisió d'activar el protocol de prevenció s'ha pres aquest matí en una reunió al consistori. Arran de l'atropellament massiu a Les Rambles de Barcelona i de l'atac a Cambrils, Lloret de Mar ha decidit restringir els accessos de vehicles en aquelles zones on hi ha més afluència de vianants i turistes. El protocol inclou diferents mesures preventives. D'entrada, les pilones automàtiques de l'illa de vianants no s'abaixaran a la tarda (entre les tres i les cinc) i només es deixaran passar els vehicles autoritzats.  La pilona de Sa Caleta només s'abaixarà després de les onze per requeriment dels veïns de l zona, per al càtering de l'hotel Rosamar Màxim i per al centre de busseig autoritzar a portar les bombones d'oxigen. Tots dos establiments hauran de comunicar quan surten els vehicles. I la pilona de la plaça de la Torre no s'abaixarà després de les dotze (excepte per a veïns, vehicles de turistes i repartidors que han de parar a l'exterior del passeig). Tanques de formigó En paral·lel, i en aquells llocs on no hi ha pilones, l'Ajuntament de Lloret de Mar bloquejarà els accessos instal·lant tanques de formigó del tipus 'New Jersey'. Es col·locaran a l'accés del carrer Sant Pere des dels carrers Verge de Loreto i des de l'Oliva, a l'accés al passeig Manel Bernat, al passeig de terra de Jacint Vedaguer, a la plaça de la Vila, a les voreres de l'avinguda Just Marlès (on es concentren les discoteques i locals d'oci) i a la platja de Fenals per l'avinguda d'Amèrica. A més, entre les deu de la nit i les sis de la matinada es tallarà la circulació d'accés a l'avinguda Just Marlès des de l'avinguda Vila de Blanes (es mantindrà, però, la circulació en sentit mar-muntanya). A més, també es tallarà la circulació al passeig Camprodon i Arrieta des del de Sa Caleta (mantenint el sentit riera-Caleta). El tall, però, no afectarà els vehicles de dues rodes, com els ciclomotors; es restringirà als de quatre o més (cotxes, furgonetes i altres). Lloret de Mar mantindrà les mesures com a mínim fins al proper dilluns. Al 21 d'agost, l'Ajuntament les revisarà per si calgués prorrogar-les.

Summary: Lloret de Mar bloqueja amb tanques de formigó els accessos a les zones d'afluència de vianants arran dels atemptats


El director general de Nestlé a Espanya, Laurent Dereux, ha assegurat que la companyia no ha notat "cap impacte" per la situació política a Catalunya i ha negat haver rebut cap pressió per traslladar la seu fora del principat. Dereux ho ha explicat durant la seva trobada anual amb la premsa aquest dimecres, en la qual també ha anunciat que aposten per la producció ecològica amb el llançament dels seus primers productes 'bio' a l'estat espanyol. La companyia preveu que les novetats 'bio' aportin entre un 10 i un 15% de la seva xifra de negoci d'aquí cinc anys. Segons ha explicat Dereux, la fàbrica de Reus assumirà una part de la nova producció ecològica juntament amb les plantes de Sebares (Astúries) i Miajadas (Càceres). Aquestes tres fàbriques produiran el 65% dels productes 'bio' que es comercialitzin a l'estat espanyol. Dereux ha afirmat que la planta de Reus encara té "capacitat per créixer" i ha destacat que és una "bona notícia" per a la fàbrica del Baix Camp.

Summary: Nestlé assegura que no han notat "cap impacte" per la situació política a Catalunya


Josep Colom ha posat el punt i final de la programació d'aquest any del Festival de Torroella de Montgrí (Baix Empordà) aquest dijous a la nit. El barceloní ha estat l'encarregat de tancar la 40a edició i ho ha fet interpretant 'Nocturn en Mi major' de Frédéric Chopin, una melodia elegant i tranquil·la que ha servit al públic per agafar aire i endinsar-se encara més en el món del pianista polac, ja que posteriorment Colom ha interpretat la 'Sonata per a piano número 3'. En una segona part del concert, el pianista ha mostrat l'altra cara del romanticisme amb Franz Liszt. Josep Colom ha introduït a l'hongarès amb 'Unstern!-Sinistre', un primer tastet per conèixer la seva melodia enèrgica.  Josep Colom s'ha guanyat al públic de l'auditori Espai Ter de Torroella de Montgrí (Baix Empordà) des del primer minut interpretant 'Nocturn en Mi major' de Frédéric Chopin. Una melodia tranquil·la, elegant i taciturna, com el seu compositor. Colom ha destacat que aquest va ser l'últim nocturn que va composar i per això "té una llum crepuscular". A més, el pianista ha defensat que l'obra acaba "amb una espècie de comiat dolç". Aquesta primera peça, però, ha estat un primer tastet del pianista barceloní sobre el compositor polac, afincat a París. A continuació, Colom ha apostat per la 'Sonata per a piano número 3 en Si menor'. Es tracta de la última sonata que va composar Chopin el 1844. En la segona part del concert, però, el protagonista ha estat el seu company i rival Franz Liszt. Ell i Chopin només es portaven un any de diferència i van coincidir en diverses ocasions a París. De tota manera, la música de l'un contraposava l'estil de l'altre. Per això el concert ha guanyat en energia i tècnica amb l'obra 'Unstern!-Sinistre'. Es tracta d'una obra violenta de Liszt i que compta amb un final paroxístic. El barceloní ha seguit el seu repertori amb la 'Sonata en Si menor' de Liszt, una altra obra en si menor, però que ben pocs elements tenen en comú amb la sonata de Chopin. Es tracta d'una obra molt complexa a nivell tècnic, ja que els temes van evolucionant passant de ritmes violents a melodies belles. L'obra s'interpreta sense pauses entre els moviments. Josep Colom és un pianista que ha tocat amb l'Orquestra Filharmònica d'Oslo, la London Philarmonic o la Bamberger Symphoniker, entre d'altres. Va actuar per primera vegada al Festival de Torroella el 1985, però ha repetit en dues ocasions més, el 2012 i el 2014, a part d'aquesta. El concert de Josep Colom ha estat l'últim de la 40a edició del Festival de Torroella de Montgrí. El pianista ha exhaurit totes les localitats disponibles  en un pati de butaques amb aforament reduït a causa de la pandèmia (182 localitats de les 600 que té l'auditori). El coronavirus també ha afectat a la programació del certamen musical, que ha baixat el teló fins l'any vinent amb tan sols cinc concerts l'esquena. El més sonat va ser el de Jordi Savall, el 8 d'agost, que va presentar un diàleg entre Orient i Occident. Un repàs per la història musical i cultural que ha viscut el Mediterrani.

Summary: Josep Colom posa l'última nota al 40è Festival de Torroella de Montgrí


Els Mossos d'Esquadra van detenir aquest dimecres un veí de Lleida de 21 anys per atemptat als agents de l'autoritat, desobediència greu i lesions lleus. Cap a la una de la tarda, una patrulla va observar a la zona dels Camps Elisis un jove que no duia mascareta. Els agents n'hi van facilitar una després que el noi assegurés que no tenia diners per comprar-ne però, tot i així, es va negar a posar-se-la. El jove també es va negar a identificar-se i a ser traslladat a comissaria per tal que la policia pogués identificar-lo. Segons els Mossos, el noi es va resistir de forma violenta, fet que provocar lesions lleus als agents. Davant els fets, va ser arrestat. El detingut, amb antecedents, passarà en les pròximes hores a disposició judicial.

Summary: Detingut un jove a Lleida per resistir-se als Mossos després d'haver-se negat a posar mascareta


La periodista i escriptora Cristina Fallarás ha guanyat la 3a edició del Premi de Periodisme María Luz Morales per l'article 'Femenino funeral: el lamentable recuento de las mujeres asesinadas durante 2017', publicat al diari digital 'Público'. Així mateix, l'accèssit s'ha atorgat a la periodista italiana Emanuela Zuccalà pel reportatge multimèdia 'Crossing de River. Mujeres africanas en lucha contra la mortalidad materna', publicat al blog Planeta Futuro del diari 'El País'. El Premi de Periodisme María Luz Morales està organitzat per la Fundació Catalunya La Pedrera i l'Observatori Cultural de Gènere, amb la col·laboració del diari 'Ara', i està dedicat a premiar treballs periodístics que versin sobre l'apoderament de les dones i els feminismes. L'acte d'entrega dels premis és aquesta tarda a La Pedrera.  En aquesta edició han format part del jurat: Marga Viza, directora de Cultura de la Fundació Catalunya La Pedrera; Esther Vera, directora del diari 'Ara'; Mavi Carrasco, presidenta de l'ADPC, Associació de Dones Periodistes de Catalunya; la sociòloga Marina Subirats, els periodistes Ariadna Oltra (TV3) i Lluís Reales (BTV), i l’escriptora Mª Àngels Cabré, directora de l’Observatori Cultural de Gènere. El Premi María Luz Morales ret homenatge a l’escriptora i periodista cultural del mateix nom, nascuda l’any 1889 i que va morir el 1980. Morales, d'origen gallec però resident des de nena a Barcelona, va començar la lleva llarga trajectòria abans de la República, va cultivar entre d’altres la crítica cinematogràfica i va ser la primera directora d'un diari d'abast nacional, en concret de 'La Vanguardia' durant la Guerra Civil. Durant el franquisme va mantenir la seva abundant producció, tant literària com periodística i, com a prestigiosa crítica teatral, va rebre el Premi Nacional de Teatre. Recentment la seva obra ha començat a ser recuperada amb l’edició dels seus records dels anys 30, titulats 'Alguien a quien conocí' (Editorial Renacimiento).

Summary: Cristina Fallarás guanya la 3a edició del Premi de Periodisme María Luz Morales


Reunió extraordinària de la junta de portaveus de l’Ajuntament de Figueres aquest divendres al vespre per analitzar la problemàtica al barri de Sant Joan de Figueres, que acumula diversos incidents; l’últim, un tiroteig sense ferits aquest dijous. Els grups municipals s’han unit per reclamar al Govern la implicació de les forces de seguretat i els cossos policials, així com dels estaments judicials, per eradicar la delinqüència a la zona, amb especial èmfasi en la lluita contra el cultiu i el tràfic de drogues. Així ho traslladaran en la reunió que mantindran amb el conseller d’Interior el proper dia 12 a Barcelona. L’alcaldessa de la ciutat, Marta Felip, ha avisat que el que succeeix a Sant Joan i voltants “ultrapassa l’àmbit local, és un problema de país”. Representants de totes les forces del consistori; el primer tinent d’alcalde, el socialista Pere Casellas; i l’alcaldessa, Marta Felip, s’han reunit aquest divendres al vespre d’urgència per abordar la situació que es viu al barri de Sant Joan, però també en altres zones de la ciutat, com el Culubret i Juncària Parc Bosc. Tots han coincidit que cal reforçar la presència policial en aquests indrets. Junts acudiran el dia 12 al departament d’Interior amb una reivindicació clara i contundent sota el braç: exigeixen la implicació de les forces de seguretat i dels estaments judicials per acabar amb la delinqüència a la zona. Felip ha subratllat que la situació ja ha superat de bon tros l’àmbit local i que s’ha convertit en un “problema de país” perquè darrere de fets com el tiroteig sense ferits de dijous “s’hi amaga una activitat delictiva fonamentada en el cultiu i el tràfic de drogues”. “Parlem de delictes contra la seguretat pública”, ha emfatitzat. Els portaveus municipals també han coincidit en la idoneïtat d’expressar aquest parer en una declaració institucional, que es llegirà en el proper ple de l’Ajuntament. “Hem consensuat la necessitat d’anar units; és un problema conjunt de ciutat i en això no hi ha diferències de propostes entre partits”, ha assenyalat.  Investigació oberta L’alcaldessa ha indicat que la investigació pel creuament de bales de dijous entre els carrers Doctor Fleming i Ochoa segueix oberta, i que totes les hipòtesis estan sobre la taula. Encara queda molta feina per fer per poder esbrinar els motius exactes del succés i els seus autors, ha dit.  Des dels cossos policials, remarquen que la llei del silenci imperant al barri dificulta les tasques d’investigació perquè els testimonis no detallen res del que va ocórrer. Els Mossos han trobat vuit impactes de bala, alguns en façanes d’immobles i vehicles.  Fonts policials consultades per l’ACN apunten l’enfrontament entre dos clans familiars com el detonant del tiroteig. El membre d’una d’aquestes famílies hauria anat a buscar, amb armes i una armilla antibales, dos integrants d’una altra família, que presumptament havien apallissat el seu fill temps enrere.  Queixa de l’USPAC Per la seva part, el sindicat de Mossos USPAC ha lamentat aquest divendres que Interior no hagi “reaccionat” abans a les contínues denúncies d'agents del cos han efectuat en diverses ocasions per alertar alertant de la perillositat a la zona. Es queixen que el conseller, Jordi Jané, no hagi donat seguretat i garanties als agents fins que l’alcaldessa figuerenca, Marta Felip, ha aixecat públicament la veu per reclamar al Departament “accions amb resultats”. El dispositiu de seguretat preventiu activat des de dijous, amb patrulles mixtes de Guàrdia Urbana i Mossos, es mantindrà al barri i els seus accessos principals almenys fins diumenge. D’una banda, per registrar els vehicles que hi surten. De l’altra, per evitar possibles represàlies i facilitar les tasques d’investigació. Visita de C's a la zona En paral·lel, els dos regidors de C's i el diputat Jean Castel han acudit aquest divendres al barri de Sant Joan per visitar la zona i reunir-se amb la Federació d'Associacions de Veïns de Figueres i del Bari de Sant Joan i els Mossos d'Esquadra per conèixer de primera mà la situació. Un fet criticat pels regidors populars, que ho han titllat d'"oportunista".

Summary: Front comú dels grups municipals de Figueres per reclamar al Govern implicació contra la delinqüència a Sant Joan


En una època on les noves formes de comunicació  formen part del dia a dia dels adolescents, les escoles han començat a primer les activitats de reflexió que busquen ajudar als joves a ‘’conèixer-se a ells mateixos’’. És el que s’anomena ‘’pedagogia de la interioritat’’, una opció cada vegada més present als centres escolars, per fer front a les conseqüències de xarxes i internet, entre d’altres. Ho recullen les professores de la Facultat d’Educació de la UB, Maria Rosa Buxarrais i Marta Burguet, en el seu llibre ‘Aprendre a ser’, on tracten diferents pràctiques com la que fa anys du a terme l’Escola Pia, sobretot a l’ESO, unes experiències que ajuden a millorar la convivència i també els resultats.  Són les vuit del matí d’un dilluns. En una aula de segon d’ESO de l’Escola Pia del carrer Diputació, a Barcelona, la professora proposa als alumnes una activitat poc convencional. Amb  música relaxant de fons, els reparteix una agulla d’estendre roba de fusta, i els demana que, per parelles, la desmuntin. És un encàrrec fàcil. Quan tots ho aconsegueixen, els demana que la tornin a muntar. Aquí ja hi ha algun grup que necessita que l’ajudin, però finalment, tots recuperen l’agulla original.  En acabat, la professora els demana millorar la postura a la taula, tancar els ulls i respirar profundament. L’objectiu és aconseguir que els nois i noies es relaxin per llegir-los un text que compara l’amistat amb l’agulla que acaben de construir. L’estat de calma que els ofereix és òptim perquè els joves estiguin plenament amatents al que se’ls està explicant.  És una de les activitats emmarcades en el projecte d’escola que du a terme el centre i que vol potenciar, d’una banda, les habilitats socials i d’altra, les emocionals així com la dimensió interior de cada estudiant. Tal com explica la tutora, Pilar Coll, són activitats que, tan programades com realitzades de manera un xic més improvisada, busquen situar l’alumne en un entorn més reflexiu.  Fa més de 8 anys que en aquesta escola de Barcelona aposten per aquest tipus d’iniciatives, amb l’objectiu de treballar aquestes tres dimensions i poder abordar algunes qüestions des d’un punt de vista més calmat i tranquil. Coll no creu que els joves d’ara ho necessitin més que abans però reconeix que anys enrere, aquesta manera de treballar ‘’no estava de moda’’ i es defensava més aviat com una activitat extraescolar. Tot i això, defensa ‘’fugir’’ de les modes perquè els resultats avalen aquesta aposta.  La tutora explica que a la pràctica, els canvis no són immediats, però permet als alumnes captar més l’atenció, que estiguin més atents alguna estona i per tant, defensa que si es pogués fer encara més habitualment, encara es notaria més, en convivència però també en resultats. Aquesta és la tesi que defensen  les professores de la Facultat d’Educació de la Universitat de Barcelona (UB) Maria Rosa Buxarrais i Marta Burguet, després de recollir en el seu llibre ‘Aprendre a ser’’ diferents experiències escolars al voltant d’aquesta pedagogia, anomenada, de la interioritat. Buxarrais destaca que els infants, però sobretot els adolescents, en una etapa important de la seva vida, han de poder treballar ‘’sobre la construcció d’un mateix’’, i per tant ‘’mirar-se per poder desenvolupar-se creixent’’.  Per l’autora, és un tipus d’activitat que ‘’va a més’’ a les escoles perquè justament, la societat actual ‘’mira i prima allò exterior’’. Les noves formes de comunicació, per exemple, que tenen avui en dia els nens, diu Buxarrais, referint-se a internet i les xarxes socials que han propiciat fenòmens com el de la Balena Blava, fa que estiguin ‘’molt poc atents als que els passa a ells i més atents al que passa fora’’. Buxarrais creu que cal fixar-se en ‘’l’interior’’ abans que en les coses ‘’més materials’’ i aposta per treballar-hi des de les escoles per poder aconseguir-ho a través ‘’d’espais de reflexió’’ que permetin als joves ‘’saber cap in volen anar i on volen dirigir les seves vides’’.  Per Buxarrais, entre els beneficis que aporta aquesta pedagogia de la interioritat, destaca que els permet als joves saber gestionar millor les relacions interpersonals. En aquest aspecte, Marta Burguet, recorda que en l’àmbit de conflictes a les aules, si els nanos estan més atents, és més fàcil solucionar-los i per tant, es millora la convivència a les aules, i per tant, aporta millores educatives. De retruc, afegeix Burguet, els alumnes també poden millorar els resultats acadèmics ja que si els nanos estan ‘’més concentrats’’ els nivells acadèmics poden ser millors.   Burguet i Buxarrais han detectat que la pedagogia de la interioritat es va estenent a les escoles i tot i que, hi ha sovint es vincula a l’àmbit de les escoles religioses, perquè el mateix treball pot descobrir una vessant més ‘’transcendent’’, reconeix que s’han anat estenent a molt tipus de  centres diferents com una ‘’opció d’escola’’ que aposten ‘’per anar endins’’ pel que fa a l’educació, que facin immersió a la realitat i no ‘’surffing’’.

Summary: La pedagogia ‘’de la interioritat’’ entra a les escoles per contrarestar l’efecte de les xarxes entre els joves


Un total de 22 artistes participen aquest dilluns a les proves de selecció que el Cirque du Soleil està realitzant a la carpa del Festival Internacional de Circ Elefant d'Or de Girona. S'hi havia presentat més de 400 persones i el jurat ha triat als finalistes. La companyia realitza anualment aquestes audicions en grans ciutats d'Europa com París o Berlín però mai abans s'havien fet coincidir amb un esdeveniment com el que aquests dies té lloc a la capital gironina. L'objectiu és, segons el director de càsting Cirque Du Soleil, Pavel Kotov, que alguns d'ells puguin participar en els diferents espectacles que la companyia està realizant però també incloure'ls en una mena de "borsa" per a futures ocasions. "Els que siguin més afortunats podran aconseguir una feina en els propers dos o tres mesos", remarca Kotov. "En aquestes audicions busquen els millors per a cada tasca", insisteix.  La carpa del Festival Internacional del Circ Elefant d'Or ha acollit aquest matí les proves de càsting a 22 artistes seleccionats per la direcció del Cirque de Soleil. Es tracta de la primera vegada que aquestes proves es fan en una ciutat mitjana com Girona (fins ara només s'havien fet a capitals com Berlín, París o Madrid) i també és el primer cop que la companyia canadenca, una de les més prestigioses del món, celebra aquestes audicions sota unes instal·lacions de circ que no siguin les seves pròpies.  La celebració ha estat possible gràcies a un conveni signat entre la companyia i el festival de Girona. El director de càsting, Pavel Kotov, ha remarcat que és un privilegi per a ells poder utilitzar aquest espai i ha insistit que el certamen gironí és un dels més rellevant a nivell internacional.  S'hi havien presentat més de 400 persones però el jurat només ha seleccionat la vintena d'actuacions, que durant aquest matí s'han pogut veure sobre la pista. Els interessats a format part de la família del Cirque du Soleil s'hi havia d'inscriure aportant un vídeo amb les seves habilitats acrobàtiques.  Hi optaven artistes vinguts d'arreu d'Europa. Els més afortunats, ha dit Kotov, podrien aconseguir feina en els propers dos o tres mesos. D'altres d'aquí a un any o bé mai. De fet, ha insistit, "escollim els millors per a la feina". I és que l'objectiu de les proves és seleccionar artistes per a alguns dels espectacles que tenen en marxa però també per a incloure's a la seva cantera.  Per als participants és un autèntica "oportunitat". Així ho ha explicat un d'ells, el cubà Darian Cobas. Amb només 27 anys, ha participat en alguns festivals prestigiosos com el de l'Havana o el de Budapest però diu que per a ell és un "orgull" haver estat seleccionat entre els centenars de persones que hi optaven.  De fet, ha explicat aquesta és las seva primera "audició" i no s'esperava que triessin el número de Pole Aeri que va enviar. "Jo normalment faig trapezi". "He treballat com he dit en diversos circs però això és una altra sensació. Per a mi, personalment, és el més gran que m'ha passat", insisteix.   Una estreta relació entre els dos circs La relació entre el Cirque du Soleil i el Festival Elefant d'Or ve de lluny. Durant la primera edició del certamen –que es va celebrar a Figueres- de l'any 2012, l'aleshores cap de càsting, Line Giason, va ser membre del Jurat Oficial i, l'any passat, ho va ser Pavel Kotov. D’altra banda, des de 2014 Cirque du Soleil forma part de les empreses que donen suport a la celebració d’Elefant d’Or integrant el seu club de mecenatge.

Summary: Una vintena d'artistes participen a les proves de selecció que el Cirque du Soleil fa al Festival de Circ de Girona


El portaveu de Cs a l'Ajuntament de Barcelona, Paco Sierra, ha demanat al consistori eximir del pagament de taxes i tributs municipals durant tot l'any 2020 a persones i sectors econòmics afectats per la crisi de la covid-19. Sierra ha anunciat les propostes que la formació defensarà aquest dimecres en la comissió conjunta que se celebrarà al consistori. El regidor creu que aquesta proposta busca "ajudar de manera directa a col·lectius que estan patint de manera especial les greus conseqüències" de la crisi del coronavirus, ja que alguns negocis han de continuar afrontant despeses sense poder obtenir cap mena d'ingressos. Per això, ha demanat "mesures valentes que ajudin a sostenir el comerç i el teixit productiu de la ciutat". Cs també sol·licitarà a la comissió la creació d'una oficina específica de suport i assessorament a afectats per la covid-19, amb l'objectiu d'atendre aquelles persones que estan en risc de pobresa o exclusió social. A més, instarà el govern municipal a crear un grup de treball conformat per entitats del tercer sector i els grups municipals per establir de manera conjunta i consensuada "línies d'actuació davant les necessitats dels col·lectius que s'han vist afectats per la pandèmia i que tenen necessitats socials". La formació també demanar un reforç de les tasques de neteja i desinfecció dels espais pròxims als hospitals.

Summary: Cs proposa eximir del pagament de taxes i tributs de Barcelona a persones i sectors afectats pel coronavirus


L'Ajuntament d'Olot posa en marxa el programa pioner a Europa HolaDomus que servirà perquè els olotins puguin millorar l'eficiència energètica dels seus habitatges a partir d'un "finançament just", tal com ha assegurat l'alcalde, Josep Berga. Segons Berga, l'objectiu és que els ciutadans "que no s'ho poden permetre, però estan conscienciats amb el canvi climàtic" tinguin l'oportunitat de reformar casa seva amb obres per un valor d'entre 5.000 i 100.000 euros amb interessos fixes i amortitzacions de  fins a 20 anys. Això permetrà que els interessats paguin, en la majoria d'intervencions, "entre 40 o 60 euros al mes, que és el que es poden permetre". L'objectiu d'HolaDomus és que en dos anys es realitzin 420 intervencions amb un finançament màxim de 5,2 milions d'euros.

Summary: Programa pioner perquè els olotins millorin l'eficiència energètica dels seus habitatges pagant uns 50 euros al mes


Sopa de Cabra ha protagonitzat aquest divendres el primer concert del Cruïlla XXS al Camp Nou i potser l'últim del festival, tal i com ha augurat el seu director, Jordi Herreruela, minuts abans de començar. Després d'un dia de "gran suspens" els de Gerard Quintana han trepitjat aquest escenari inèdit pel festival. Un auditori immens, però amb un dels escenari més petits on han actuat els últims temps, ha ironitzat el cantant. El Camp Nou avui no havia d'acomodar les masses habituals sinó un limitadíssim aforament de 800 persones. Aquestes han assistit a un concert carregat d'emocions durant el qual Quintana ha fet seu el lema #culturasegura amb què alguns festivals pressionen perquè les autoritats mantinguin l'activitat cultural.   "Avui estem en un dels escenaris més petits dels últims temps, però en el lloc més gran; avui estem aquí amb la gent que més estimem, i el vostre gest és enorme". Amb aquestes paraules ha saludat Gerard Quintana aquest vespre el reduït públic que ha assistit al concert de Sopa de Cabra, tot ell situat en un tram inferior d'un dels dos gols de l'estadi i assegut amb la distància de seguretat sanitària pertinent.   Si les condicions del concert ja eren extraordinàries (les dates, l'emplaçament, les mesures de seguretat), l'ambient abans del concert ha estat marcat pel suspens sobre la possible cancel·lació imminent d'espectacles culturals com aquest, si el Procicat opta finalment per no excloure'ls de les noves mesures per frenar l'expansió del coronavirus a Barcelona i la seva zona d'influència.  Minuts abans d'arrencar, el director del festival, Jordi Herreruela, no ha amagat la "sensació" que el d'avui "podria ser l'últim concert que veiem en molts mesos”, és a dir, si més no el darrer del cicle Cruïlla XXS i d'altres propostes de festivals d'estiu que s'han mantingut i repensat per sortejar la crisi del coronavirus.  Després de les noves mesures restrictives aprovades pel Govern davant l'avenç de l'epidèmia del coronavirus, i en funció de les darrers converses que ha mantingut aquesta tarda amb les autoritats, el director del certamen ha advertit que tot està “a l'aire”. Així, ha anunciat l'inici d'una campanya in extremis (#culturasegura) per mirar de convèncer les autoritats que si "cap dels brots de covid-19 ha sortit d'una activitat cultural" –com ha remarcat també l'Ajuntament de Barcelona- no es correspon cancel·lar-les.  Una estrena amb suspens  En aquest ambient ha arrencat el concert al Camp Nou, amb un Gerard Quintana gens aliè a les darreres informacions i que ha fet seu el lema de la campanya. "No oblidem que la cultura mai serà còmoda però és segura", ha defensat després de lamentar que els darrers mesos s'hagi instal·lat "la idea que la cultura és prescindible, per passar una estona inofensiva". Quintana ha confessat que avui, "un dia de gran suspens", han pensat durant una bona estona que ni tan sols podrien actuar.  Durant dues hores, Sopa de Cabra ha reconfortat el públic amb les seves cançons i les paraules del seu líder, que ha tingut temps per localitzar entre el públic i dirigir-se a "la Montse", una infermera que "ha patit" com molts durant els mesos més durs de la pandèmia. El públic ha acompanyat el gest del cantant amb una llarga ovació a la professional sanitària. Més endavant, i ja en un to més distès, Quintana ha ironitzat amb el fet que sempre havien volgut actuar "rodejats d'herba", però que mai haurien imaginat que seria d'aquesta manera, a tocar de la gespa del Camp Nou i en l'actual context. En una altra ocasió, el músic ha recordat els "presos polítics", particularment els dos Jordis, als qui ha dedicat una cançó, i ha aprofitat per anotar que "Espanya és el país amb més músics imputats o a la presó".  En el terreny musical, el concert dels gironins ha girat al voltant de les cançons del nou disc 'La gran onada'. Després d'haver cancel·lat el concert de presentació que havien d'oferir a la primavera al Poble Espanyol (precisament, dins del Cruïlla de Primavera), avui sí que s'han pogut estrenar a Barcelona amb noves cançons. Però el repertori no ha oblidat els grans clàssics del grup com 'El far del sud', 'Si et quedes amb mi', 'l'Empordà' o 'Camins' que ha tancat el concert.  Com ja van fer a Girona fa uns dies dins del festival Strenes, el grup ha arrencat amb 'Fràgil' i durant tota la nit ha anat alternant els temes més recents amb el vell repertori, que ha estat també el més corejat pel públic.  El grup de Gerard Quintana s'ha acomiadat sense saber si podrà repetir l'experiència d'actuar al Camp Nou el proper 23 de juliol, tal i com està programat i previst encara a dia d'avui dins del Cruïlla XXS.

Summary: Sopa de Cabra reconforta el Camp Nou més íntim amb 'La gran onada' i els èxits de sempre


El Departament de Salut ha informat que actualment hi ha sis menors ingressats amb afectacions neurològiques agudes per enterovirus a diferents hospitals del país, tres dels quals a la Unitat de Cures Intensives. En total, en les últimes setmanes s’han detectat 104 casos, la gran majoria dels quals evolucionen favorablement. Salut recorda que els enterovirus són un tipus de virus que circula àmpliament entre la població i que majoritàriament produeixen quadres lleus de febre, erupcions cutànies o problemes respiratoris. Sovint les infeccions són asimptomàtiques. Des de mitjan maig, però, s’ha detectat un augment no habitual de casos d’enterovirus que provoquen afectacions neurològiques.  Salut indica que la major part d’infeccions per enterovirus no provoquen alteracions neurològiques i que, si ho fan, solen ser quadres lleus. Amb l’aparició d’aquest nombre excepcional de casos amb alteracions neurològiques de més gravetat, el Departament ha establert un protocol de detecció i tractament precoç i ha reforçat la vigilància epidemiològica.   Des del Govern s’ha recomanat en tot moment fer vida normal. Només en cas de febre, com ja s’aconsella sempre, l’afectat no ha d’anar als casals, als esplais d'estiu, a les colònies o a les escoles bressol.   Les infeccions per enterovirus es transmeten fonamentalment per via fecal-oral i respiratòria i és per això que es recomana reforçar les mesures higièniques habituals: rentar-se freqüentment les mans amb aigua i sabó o solucions alcohòliques, especialment després d’anar al lavabo i canviar bolquers; tapar-se la boca i el nas amb un mocador d’un sol ús en cas d’esternut, o bé amb la part interna del colze però mai amb les mans, ja que és la via de contagi de virus a d'altres persones.   Cal portar els menors al pediatre quan presentin alguns dels símptomes que s’associen a l’afectació neurològica en el context de la infecció: tremolors, sacsejades, debilitat, dificultat per empassar o somnolència molt marcada, generalment acompanyat de febre.

Summary: Sis infants ingressats amb afectacions neurològiques agudes per enterovirus, tres dels quals a l’UCI


Després dels incidents a Rubí per la tensió al voltant de la instal·lació d'un centre de menors no acompanyats (MENA) en un hotel del municipi, l'associació de joves migrants extuletats, Exmena s'ha ofert aquest dijous per mediar amb el futur alcalde de Rubí en el conflicte entre l'Ajuntament i els veïns. En una roda de premsa, els membres de l'associació han denunciat que el cas de l'alcaldessa de Rubí  és un dels molts exemples de polítics que han trencat el pacte de l'1 d'abril passat en què es comprometien, els partits, a no utilitzar la immigració en campanya electoral. Des de l'associació es considera que les paraules el discurs d'Ana María Martínez ha estat ''ple d'odi, racisme i irresponsabilitat'' perquè ha generat divisió entre els veïns i els joves migrants a la ciutat.  Per l'associació, s'ha generat un ambient hostil pels nois en comptes de facilitar la seva integració i ha recordat que són joves no problemàtics que porten temps treballant a Catalunya. Pels extutelats s'està generant un ambient ''molt hostil'' i per això es proposen per facilitar la relació entre veïns i joves. Consideren que només ''teixint ponts'' es podrà viure ''entre iguals''. Els joves critiquen doncs que l'acord de l'1 d'abril passat no hagi durat ni un mes i que algunes formacions s'hagin aprofitat del fenomen creant ''tensió, odi i actituds racistes'' i en d'altres ocasions, s'hagin fet per interessos partidistes i ''promeses buides'' de solucionar el problema. En aquest sentit, per exemple, han criticat les propostes que ha fet el candidat del PP, Josep Bou, que va assegurar que en faria un cens i els expulsaria del país en cas de delinquir en més d'una ocasió. Els joves li recorden que són nens que venen a Catalunya i deixen la seva família ''per alguna cosa'',  També han criticat Ernest Maragall, que es va jugar uns minuts un partit de futbol amb alguns membres d'aquest col·lectiu, que no sabien ni qui era ni que formava part d'un acte de campanya d'ERC. Per això, proposen que si realment vol ''la foto'' amb ells, hi vagi després de la campanya i els ajudi a aconseguir que se sentin ''igual d'importants els menors que viuen als carrers de Barcelona''. Ada Colau tampoc surt ben parada de la primera roda de premsa de l'associació d'extutelats, ja que consideren que malgrat el seu discurs favorable a les persones immigrants, ha ''augmentat '' els dispositius de la Guàrdia Urbana  a Ciutat Vella i qüestionen quin és l'objectiu.  Els joves reconeixen que la situació és difícil i que les administracions estan saturades però demanen que es compleixin les promeses de més centres i més educadors i recursos per solucionar la situació d'abandonament i des +protecció dels MENA després de les eleccions. Reivindiquen que la condició de ''nens'' passa per davant de la religió, la raça o la procedència.

Summary: L'associació Exmenas s'ofereixen per mediar en el cas del centre de Rubí


El director mèdic de l'Hospital de Cerdanya i expert en medicina de muntanya, Enric Subirats, acaba de publicar el llibre Manual de Medicina de Muntanya i del Medi Natural, de l'editorial mèdica Panamericana. Per a completar el llibre l'autor ha tardat més de dos anys i ha comptat amb la col·laboració de diferents de professionals i especialistes en els seus àmbits, com ara els metges Cauchy de Chamonix i Restein de Zermatt, els guies Alfons Valls i Jordi Canals, els esportistes Kilian Jornet i Emma Roca o el meteoròleg Francesc Mauri. Es tracta del primer manual en la seva especialitat que es basa en articles científics. S'adreça tant als professionals mèdics i als equips de rescat com als amants de la muntanya. Subirats senyala que "ha estat un encàrrec que em va fer l'editorial" i segueix "ens hem basat en articles científics ben contrastats, és un manual que mancava al mercat, ha estat una feina exhaustiva, perquè hem hagut de llegir els articles originals i comprovar que la metodologia fos la correcta". La primera part del llibre tracta sobre la prevenció d'accidents en el medi natural, on es parla de la formació, la meteorologia o la nutrició. La segona part fa referència a les patologies més freqüents a muntanya, com la hipotèrmia, i més endavant s'expliquen les malalties dels esportistes. Al final del manual es donen a conèixer les tècniques que poden utilitzar els professionals sanitaris en cas d'accident. Subirats apunta que "la feina dura ha estat que a més de ser útil pels professionals del rescat el llibre també ho fos pels muntanyencs". Subirats explica que els diferents capítols tenen una part introductòria que és comuna a tots els usuaris, tant professionals com aficionats, i uns petits apartats que van dirigits concretament als professionals i on es dóna la informació tècnica. L'autor apunta que "d'aquesta manera els aficionats poden saltar-se directament la part tècnica". El doctor Subirats és titular de la càtedra de medicina de muntanya i simulació clínica de la Universitat de Girona i desenvolupa una intensa activitat docent des de l'Hospital de Cerdanya. Ofereix formació continuada als professionals dels esports de muntanya i dels grups de rescat organitzats. El manual que publica serà també un important material per a tots els seus alumnes.

Summary: El director mèdic de l'Hospital de Cerdanya edita el primer Manual de Medicina de Muntanya


El pla urbanístic de BCN World està suspès fins que no hi hagi "consens" entre JxSí i la CUP. Aquest és un dels punts del pacte d'estabilitat parlamentària que va permetre investir Carles Puigdemont president de la Generalitat. La CUP ha reclamat en les darreres hores que s'ajorni el debat sobre el nou projecte fins a la propera legislatura. En la roda de premsa posterior a la Permanent Nacional d'aquest dilluns, el portaveu d'ERC, Sergi Sabrià, no ha estat tan taxatiu, tot i que ha reconegut que, ara per ara, "no hi ha un projecte viable" sobre la taula. La retirada dels inversors inicials fa necessari replantejar el model i Sabrià ha explicat que cal fer una reflexió entre els partits polítics, però també al territori per elaborar un projecte "coherent" amb el model de turisme familiar i sostenible per al territori. La setmana passada, el vicepresident del Govern, Oriol Junqueras, ja advertia que s'hauria de replantejar el projecte inicial per fer-lo viable. ERC creu que cal un debat profund sobre el model de negoci a establir al Centre Recreatiu i Turístic de Vila-Seca i Salou i descarta fer un debat amb presses. "Si ho plantegem des del punt de vista de tirar endavant o aturar-nos, l'opció de tirar endavant a dia d'avui no existeix, perquè no hi ha un projecte viable", ha recalcat Sabrià.

Summary: ERC recorda que a dia d'avui no existeix un projecte viable per a BCN World i reclama un consens territorial


L'Ajuntament de Tarragona ha anunciat l'inici de la tramitació per executar una reforma integral de l'auditori del Camp de Mart. Els darrers informes tècnics alaven que l'estructura es manté sòlida i que només la tela de la carpa és on caldria intervenir de forma més urgent. D'aquesta manera, el consistori vol fer callar els rumors sobre el mal estat d'aquest recinte emblemàtic, a peus de muralla, que data del 1970. L'estiu passat va romandre tancat -per decisió de l'anterior regidor de Cultura- i ara la regidora Begoña Floria ha informat que es duran a terme les obres de millora, sense que s'hagi de tancar l'espai. El fet que la celebració dels Jocs Mediterranis fes necessari un pla d'autoprotecció -fins ara inexistent- i que s'hagi qüestionat la seguretat de l'auditori, Floria ho veu una "llegenda urbana". "El Camp de Mart és vellet, però no cau", ha afirmat. Es destinaran un total de 600.000 euros en un pla de reforma plurianual -a tres anys. La prioritat serà canviar la lona de la carpa, desgastada pel pas del temps. Així, la renovació de la coberta serà la primera de les actuacions que s'afrontaran i s'inclourà en els pressupostos de 2019. Si l'auditori va ser inaugurat fa gairebé 50 anys enrere, la coberta tèxtil es va instal·lar posteriorment, l'any 1993. Amb una extensió de prop de 3.000 metres quadrats, va ser considerat, aleshores, l'envelat més gran d'Europa. Floria, com a consellera de Patrimoni, Cultura i Festes, ha destacat la singularitat de l'espai i que aquest no es troba en tan mal estat com s'ha volgut donar a entendre en els darrers mesos. Els últims informes encarregats pel consistori a un arquitecte especialista en cobertes tensades confirmen que l'auditori no suposa cap risc, si bé necessita de millores. "És un equipament que ens preocupa, creiem que és preferible no tancar-lo i executar una reforma per fases; té gairebé 50 anys d'història i necessita d'una posada al dia important", ha explicat la consellera de Cultural. L'informe apunta que la carpa pot tenir una vida útil d'uns 25 anys i, donat que ja arriba al límit -en té 23-, la seva substitució es fa necessària. Pel que fa a l'estructura interior, el tècnic de Cultura, Anton Baixeras, ha reconegut que un informe anterior de l'any 2010 aconsellava una reparació d'uns pilars en mal estat per efectes de la humitat. Això va comportar en el seu moment el tancament de dues petites sales, sense majors conseqüències, tot i que aquestes patologies no s'han resolt.  "S'ha fet un anàlisi exhaustiu del qual se'n desprèn que l'equipament requereix d'inversió, però que es pot mantenir l'activitat", ha conclòs Floria. "I a diferència del Metropol, al Camp de Mart serà més fàcil perquè només hi ha programació a l'estiu", ha afegit, tot lamentant que els "rumors" sobre el mal estat de l'espai no ajuda gens a atraure promotors culturals.

Summary: Tarragona vol fer callar els rumors sobre el mal estat de l'auditori del Camp de Mart i inicia els tràmits per a una reforma integral


El Departament de Treball, Afers Socials i Famílies ha incrementat els diners per a despeses personals o de butxaca per a les persones amb discapacitat derivada de malaltia mental que viuen en serveis residencials. Concretament, l'augment és de 166 euros mensuals en el cas de llar residència i de 66 euros en el cas de llar amb suport. "L'objectiu d'aquesta mesura és afavorir encara més l'autonomia de les persones usuàries d'aquests serveis i potenciar la vessant comunitària", ha afirmat el secretari d'Afers Socials i Famílies, Francesc Iglesies". El departament calcula que aquesta mesura beneficia a més de 2.200 usuaris i usuàries dels serveis de llar amb suport i llar residència. El càlcul dels diners destinats a despeses personals, també coneguts com a diners de butxaca, està referit a l'Indicador de Renda de Suficiència de Catalunya (IRSC), actualment fixat en 7.967,73 euros anuals. En el cas de les persones amb problemàtica social derivada de malaltia mental, aquest increment passa de del 75% al 100% en el cas llar amb suport i del 50 al 60% en llar residència. Això significa que hi haurà una proporció més elevada de persones usuàries d'aquests serveis amb copagament zero, que podrien passar de disposar 497,98 euros mensuals a 663,98 euros per les seves despeses personals, en el primer cas, i de 331,99 euros mensuals a 398,39 euros, en el segon cas. Aquest augment implica que l'aportació de l'Administració en el finançament d'aquestes places residencials s'incrementa en gairebé 2,5 milions d'euros fruit de la disminució equivalent en copagament dels usuaris.

Summary: Incrementen els diners de butxaca per les persones amb discapacitat derivada de malaltia mental que viuen en residencies